Nuori 20-vuotias nainen on löytynyt kuolleena ruotsalaisesta pakolaisten vastaanottokeskuksesta.

Poliisi epäilee rikosta ja on kertonut tutkivansa sitä murhana. Tapauksesta uutisoi Aftonbladet.

Mariannelundin vastaanottokeskus sijaitsee Eksjön Jönköpingin läänissä.

– Yhtä henkilöä on syytä epäillä murhasta ja hänet on otettu kiinni, kertoi Mikael Ehne Jönköpingin poliisista Aftonbladetille.

Poliisi hälytettiin vastaanottokeskukseen sunnuntaina kello 13.30. Lähtötiedon mukaan siellä oli loukkaantunut tai menehtynyt nainen.

Saavuttuaan poliisi löysi yhdestä asunnosta naisen kuolleena. Olosuhteet antoivat heti syyn epäillä murhaa. Poliisi ei ole tarkentanut, mikä olosuhteissa viittasi siihen. Poliisi on muutenkin vaitelias yksityiskohdista.

25-vuotias mies haettiin ensin kuulusteltavaksi ja otettiin sitten kiinni epäiltynä murhasta.

Kuollut nainen asui vastaanottokeskuksessa. Poliisi ei ole halunnut kommentoida, asuiko myös kiinni otettu mies vastaanottokeskuksessa tai mikä oli hänen suhteensa naiseen.

Edellinen vakava rikos Ruotsin vastaanottokeskuksissa tapahtui tammikuussa Mölndalissa Göteborgin lähellä. Keskuksessa asui teini-ikäisiä pakolaisia.

Uhri, vastaanottokeskuksessa työskennellyt nainen, menehtyi puukotuksesta saamiinsa vammoihinsa sairaalassa. Tekijä oli vastaanottokeskuksen asukas. Hänet saatiin kiinni, kun muut asukkaat pitelivät häntä aloillaan.